
În cadrul Târgului Liceelor, eveniment organizat la Școala Gimnazială „Tudor Vladimirescu”, Liceul Teoretic „Mihai Eminescu”și- a prezentat oferta educațională absolvenților clasei a VIII-a din județ, promovând totodată rezultatele și obiectivele proiectului Erasmus+ KA122 „Think Twice Before You Speak and Type”.
Activitatea de diseminare a oferit elevilor și profesorilor participanți oportunitatea de a descoperi importanța unei comunicări echilibrate și responsabile, atât în relațiile directe, cât și în mediul digital. Prin materiale informative, discuții și exemple de bune practici din cadrul proiectului, participanții au fost încurajați să reflecteze asupra impactului pe care îl pot avea cuvintele și comportamentul online asupra celor din jur.
Proiectul promovează valori esențiale pentru educația europeană: respectul față de diversitate, incluziunea, toleranța și dezvoltarea unui climat școlar bazat pe empatie și cooperare. Prezența la Târgul Liceelor a reprezentat un bun prilej de a împărtăși experiențele dobândite în cadrul mobilităților Erasmus+ și de a evidenția rolul educației în formarea unor tineri responsabili, activi și deschiși către valorile europene.
Prin această activitate, liceul nostru și-a reafirmat angajamentul de a susține educația de calitate și dialogul intercultural, contribuind la construirea unei comunități școlare moderne, în care respectul și comunicarea pozitivă ocupă un loc central.Proiectul „THINK TWICE BEFORE YOU SPEAK AND TYPE”: o școală sigură și incluzivă, fără bullying și cyberbullyingare o perioadă de implementare de 10 luni,  01.10. 2025 - 31.07. 2026, și beneficiază fonduri nerambursabile în valoare de 20.315 euro.

Finanțat de Uniunea Europeană. Punctele de vedere și opiniile exprimate aparțin însă exclusiv autorului (autorilor) și nu reflectă neapărat punctele de vedere și opiniile Uniunii Europene sau ale Agenției Executive Europene pentru Educație și Cultură( EACEA). Nici Uniunea Europeană, nici EACEA nu pot fi considerate răspunzătoare pentru acestea. 

